-----------------------------------------------------------------------
  6. ข้อพิพาททางกฎหมาย

  -----------------------------------------------------------------------

แม้ศาลล้มละลายกลางได้มีคำสั่งยกเลิกการฟื้นฟูกิจการของบริษัท เมื่อวันที่ 14 กันยายน 2549
แล้วก็ตาม
ยังมีข้อพิพาทซึ่งเกิดขึ้นจากกรณีเจ้าหนี้ต่างประเทศบางรายได้ยื่นคำร้องต่อศาลฎีกาเพื่อโต้แย้งคำสั่งเห็นชอบด้วยแผนฟื้นฟูฯ
ของบริษัท โดยคดีดังกล่าวอยู่ระหว่างการพิจารณาศาลของฎีกา

สรุปข้อพิพาททางกฎหมายของบริษัทย่อยมีดังนี้

1. ข้อพิพาทระหว่างบริษัท TTTBB กับบริษัท ทีโอที

TTTBB ได้รับแจ้งจาก กสทช. เมื่อวันที่ 10 กันยายน 2550 ว่าทีโอทีมีหนังสือร้องต่อ กสทช.
ให้ตรวจสอบการดำเนินการของ TTTBB
เพื่อความถูกต้องเป็นไปตามกฎหมายและความเป็นธรรมในการแข่งขัน โดยทีโอทีกล่าวหาว่า TTTBB
ได้ลักลอบใช้อุปกรณ์คู่สายของทีโอที นอกจากนี้ ทีโอทียังได้แจ้งความดำเนินคดีกับ TT&T และ
TTTBB ที่สถานีตำรวจภูธรอำเภอเมือง จังหวัดจันทบุรี ในความผิดฐานทำให้เสียหาย
ทำให้ไร้ประโยชน์ซึ่งโครงข่ายโทรคมนาคม สาย หรืออุปกรณ์อื่นใดที่ใช้ในการให้บริการโทรคมนาคม
ทำให้เสียทรัพย์ ลักทรัพย์ (สัญญาณโทรศัพท์) และสถานีตำรวจภูธรอำเภอถลาง จังหวัดภูเก็ต
ในความผิดฐานบุกรุกและพยายามลักสัญญาณโทรศัพท์ เมื่อ TTTBB ทราบเรื่องจึงได้เข้าชี้แจง
กสทช. เมื่อวันที่ 10 ตุลาคม 2550 และมีหนังสือชี้แจงข้อเท็จจริงพร้อมเอกสารหลักฐานประกอบ
เมื่อวันที่ 24 ตุลาคม 2550 ว่า TTTBB ในฐานะผู้ให้บริการประกอบกิจการโทรคมนาคมจาก
กสทช. ได้ตกลงเข้าทำสัญญาใช้บริการวงจรเช่าจาก TT&T
เพื่อเชื่อมโยงวงจรและอุปกรณ์ระบบโครงข่ายโทรคมนาคมของ TTTBB เพื่อให้บริการแก่ประชาชน
ในการนี้ TT&T
เป็นผู้จัดหาอุปกรณ์ที่จำเป็นและเป็นผู้ดำเนินการตัดต่อเชื่อมโยงข่ายสายและวงจรเช่าของ TT&T
กับอุปกรณ์โครงข่ายของ TTTBB การดำเนินการดังกล่าวของ TT&T
เป็นการดำเนินการในฐานะผู้ให้บริการเพื่อให้บริการวงจรเช่าแก่ TTTBB
ในฐานะผู้ใช้บริการและเป็นลูกค้ารายหนึ่งของ TT&T
ซึ่งเป็นการดำเนินการในการให้บริการวงจรเช่าตามปกติ TTTBB
จึงมีสิทธิใช้วงจรและอุปกรณ์เชื่อมโยงในฐานะผู้ใช้บริการตามสัญญาวงจรเช่าที่มีต่อกัน
ซึ่งไม่ขัดต่อกฎหมายแต่ประการใด ทั้งนี้ เมื่อวันที่ 1 กันยายน 2553 กสทช.
ได้พิจารณาข้อร้องเรียนดังกล่าวแล้วมีมติให้ยุติเรื่องและยกคำร้องของ ทีโอที

ทีโอทีได้แจ้งความร้องทุกข์ในลักษณะข้อหาที่คล้ายคลึงกันกับคดีที่จังหวัดจันทบุรี จังหวัดภูเก็ต
และอีกหลายแห่ง ได้แก่ จังหวัดระนอง จังหวัดสิงห์บุรี จังหวัดเชียงใหม่ จังหวัดนครศรีธรรมราช
จังหวัดสงขลา และจังหวัดพิษณุโลก
ปัจจุบันพนักงานสอบสวนและพนักงานอัยการมีความเห็นสั่งไม่ฟ้องในทุกคดี นอกจากนี้เมื่อวันที่ 6
กุมภาพันธ์ 2551 ทีโอทียังได้ยื่นฟ้อง TTTBB, TT&T และ TT&T SS
เป็นคดีอาญาต่อศาลจังหวัดภูเก็ตในข้อกล่าวหาเดียวกัน
ซึ่งศาลได้ดำเนินการสืบพยานในชั้นไต่สวนมูลฟ้องแล้วเสร็จ และเมื่อวันที่ 27 กุมภาพันธ์ 2556
ศาลได้มีคำสั่งว่าคดีไม่มีมูลยกฟ้องโจทก์

  ในปี 2551 ทีโอที ได้ฟ้อง TTTBB และ TT&T SS ฐานละเมิดและเรียกค่าเสียหายประมาณ
  7.4 ล้านบาท ต่อศาลจังหวัดทุ่งสง และทีโอทียังได้ฟ้อง TTTBB และ TT&T SS
  ฐานละเมิดและเรียกค่าเสียหายประมาณ 16.6 ล้านบาท ต่อศาลแพ่ง
  ซึ่งทั้งสองคดีเป็นมูลความผิดฐานละเมิดโดยกล่าวหาว่า TTTBB และ TT&T SS
  ได้ลักลอบนำเอาสัญญาณอินเทอร์เน็ตของ ทีโอทีไปใช้ ซึ่งผลการพิจารณาคดีทั้งสองคดีปรากฎว่า
  คดีของศาลจังหวัดทุ่งสงพิพากษายกฟ้อง ส่วนคดีของศาลแพ่งตัดสินให้ TTTBB และ TT&T SS
  ร่วมกันชดใช้ ซึ่งขณะนี้คดีทั้งสองอยู่ในระหว่างการพิจารณาของศาลอุทธรณ์

2. ข้อพิพาทระหว่างบริษัท TTTBB กับบริษัท TT&T

ตั้งแต่ไตรมาสที่ 3 ปี 2552 TT&T และ TTTBB
มีปัญหาข้อพิพาทเกี่ยวกับการเข้าทำงานในพื้นที่ชุมสายต่างๆ การใช้และบำรุงรักษาวงจรเช่า
และการปฏิบัติต่อกันในฐานะคู่สัญญาตามสัญญาการให้บริการวงจรเช่า และสัญญาร่วมมือกันให้บริการ
ซึ่งทั้งสองฝ่ายต่างมีภาระผูกพันต่อกัน
แต่ต่างฝ่ายต่างมีความเห็นแตกต่างกันจนเป็นเหตุให้เกิดการโต้แย้งสิทธิระหว่างกัน
และแจ้งความร้องทุกข์ต่อพนักงานสอบสวนและฟ้องร้องดำเนินคดีระหว่างกันในหลายพื้นที่ ทั้งนี้ คดีที่
TT&T ได้แจ้งความดำเนินคดีกับ TTTBB นั้น
ส่วนใหญ่พนักงานสอบสวนและพนักงานอัยการมีความเห็นสั่งไม่ฟ้อง
นอกนั้นยังอยู่ในชั้นพนักงานอัยการและชั้นศาล
ส่วนคดีที่ถูกฟ้องร้องต่อศาลนั้นส่วนใหญ่อยู่ในระหว่างการพิจารณาของศาล ยกเว้นคดีศาลแขวงชลบุรี
(ศาลชั้นต้นพิพากษายกฟ้องโจทก์อุทธรณ์และศาลอุทธรณ์พิพากษายืน คดีถืงที่สุดแล้ว
ซึ่งแนวทางผลแห่งคดีทั้งหมดก็น่าจะเป็นไปตามแนวคำพิพากษาของศาลชั้นต้นและศาลอุทธรณ์ที่พิพากษายกฟ้องไปแล้วซึ่งเป็นส่วนที่ถือว่าคดีถึงที่สุดแล้ว
เนื่องจากคดีทั้งหมดมีข้อเท็จจริงและพยานหลักฐานเหมือนกัน

ในปี 2553 TT&T ได้ฟ้อง TTTBB ฐานละเมิดและเรียกค่าเสียหายเป็นจำนวน 16 ล้านบาท
โดยกล่าวหาว่า TTTBB ละเมิดการใช้งานวงจรโทรคมนาคมของ TT&T โดยไม่ได้รับอนุญาต
เมื่อวันที่ 28 มกราคม 2556 ศาลจังหวัดนนทบุรีได้มีคำพิพากษาให้ TTTBB
ชำระค่าเสียหายเป็นจำนวน 16 ล้านบาท พร้อมดอกเบี้ยในอัตราร้อยละ 7.5 ต่อปีของต้นเงิน
14.8 ล้านบาท ขณะนี้คดีอยู่ในระหว่างการอุทธรณ์ นอกจากนี้ TTTBB
ได้รับแจ้งจากเจ้าพนักงานพิทักษ์ทรัพย์ สำนักฟื้นฟูกิจการของลูกหนี้ว่า TT&T ได้ขอให้ TTTBB
ชำระหนี้สินคงค้างแก่ TT&T เป็นจำนวนเงินรวม 834 ล้านบาท พร้อมดอกเบี้ย
ซึ่งยอดเงินดังกล่าวส่วนใหญ่เกือบร้อยละ 90 เป็นยอดเงินค่าบริการวงจรเช่าที่ TTTBB
ได้ชำระให้แก่ TT&T โดยวิธีโอนตั๋วสัญญาใช้เงินไปแล้วในปี 2552 แต่ผู้บริหารแผนของ TT&T
ได้โต้แย้งสิทธิว่าเป็นการชำระหนี้อันไม่มีผลสมบูรณ์
ส่วนที่เหลือเป็นยอดเงินตามมูลหนี้อื่นที่ไม่ตรงกับภาระหนี้สินที่ TTTBB บันทึกไว้
ปัจจุบันอยู่ในระหว่างการพิจารณาสอบสวนของเจ้าพนักงานพิทักษ์ทรัพย์

เมื่อวันที่ 12 มกราคม 2554 TTTBB ได้รับแจ้งจากสถาบันอนุญาโตตุลาการ สำนักระงับข้อพิพาท
สำนักงานศาลยุติธรรม ว่า TT&T ได้ยื่นคำเสนอข้อพิพาทเพื่อเรียกร้องให้ TTTBB
ชำระค่าบริการวงจรเช่าค้างชำระตามสัญญาการให้บริการวงจรเช่าเป็นจำนวน 1,447 ล้านบาท
และต่อมา TT&T ได้แก้ไขเพิ่มเติมคำเสนอข้อพิพาทเรียกร้องให้ TTTBB ชำระเงินรวมเป็นจำนวน
1,496 ล้านบาท
ซึ่งยอดเงินค่าใช้บริการวงจรเช่าดังกล่าวไม่ตรงกับยอดการใช้งานวงจรตามจำนวนที่ TTTBB
บันทึกการใช้ไว้ อีกทั้ง TT&T
ยังใช้อัตราค่าบริการวงจรเช่าที่นำมาคิดค่าบริการวงจรเช่าไม่ถูกต้องตามเงื่อนไขที่มีต่อกัน เมื่อวันที่
29 มิถุนายน 2554 TTTBB ได้ยื่นคำคัดค้านและเรียกร้องแย้งค่าเสียหายจากการที่ TTTBB
ไม่สามารถใช้วงจรเช่าได้ตามสัญญาเป็นจำนวน 3,477 ล้านบาท ต่อสถาบันอนุญาโตตุลาการแล้ว
ขณะนี้ข้อพิพาทอยู่ภายใต้กระบวนการทางอนุญาโตตุลาการ

เมื่อวันที่ 21 กุมภาพันธ์ 2554 TTTBB และ TTTI ฟ้องบริษัท พี แพลนเนอร์ จำกัด กับพวก
ซึ่งเป็นผู้ทำแผนและผู้บริหารแผนของ TT&T โดยเรียกค่าเสียหายจำนวน 2,439 ล้านบาท
กรณีขัดขวางการให้บริการอินเทอร์เน็ตบรอดแบนด์ของ TTTBB และ TTTI บนโครงข่ายของ TT&T
ตามสัญญาการให้บริการวงจรเช่าระหว่าง TT&T และ TTTBB
ขณะนี้คดีอยู่ในระหว่างการพิจารณาวินิจฉัยจากประธานศาลฎีกาในเรื่องเขตอำนาจศาล
ซึ่งเมื่อได้ข้อวินิจฉัยแล้วก็จะเข้ากระบวนการพิจารณาของศาลที่มีเขตอำนาจต่อไป

เมื่อวันที่ 24 กุมภาพันธ์ 2555 TTTBB ได้ถูก TT&T
ฟ้องร้องฐานละเมิดและเรียกค่าเสียหายเป็นจำนวน 621 ล้านบาท
พร้อมให้ชำระดอกเบี้ยในอัตราร้อยละ 7.5 ต่อปี จนกว่าการชำระจะเสร็จสิ้น โดยกล่าวหาว่า
TTTBB ใช้วงจรเช่าของ TT&T ภายหลังจากที่ TT&T
ได้บอกกล่าวปฏิเสธสิทธิตามสัญญาให้บริการวงจรเช่าแล้ว ซึ่งฝ่ายบริหารเห็นว่า TTTBB
ไม่ได้กระทำละเมิดตามที่ถูกกล่าวหา
ขณะนี้คดีอยู่ในระหว่างกระบวนการพิจารณาคดีของศาลจังหวัดนนทบุรี

3. ข้อพิพาทระหว่างบริษัท CCS กับบริษัท TT&T

CCS มียอดหนี้ค้างชำระจาก TT&T จำนวนประมาณ 5 ล้านเหรียญสหรัฐอเมริกา (ณ วันที่ 30
มิถุนายน 2555 เทียบเท่าจำนวนประมาณ 167 ล้านบาท) ซึ่งแสดงไว้เป็นส่วนหนึ่งของรายการ
“ลูกหนี้การค้าและลูกหนี้อื่น” ในงบแสดงฐานะการเงิน ยอดหนี้ดังกล่าวนี้เป็นหนี้ที่มีข้อโต้แย้งกับ
TT&T โดยในปี 2554 TT&T ได้ยื่นคำเสนอข้อพิพาทต่อสถาบันอนุญาโตตุลาการเพื่อเรียกร้องให้
CCS ชำระเงินคืนเป็นจำนวน 542 ล้านบาท และชำระค่าเสียหายเป็นจำนวน 1,238 ล้านบาท
พร้อมดอกเบี้ยในอัตราร้อยละ 7.5 ต่อปี นับแต่วันเสนอข้อพิพาทจนกว่าจะชำระเสร็จสิ้น
อย่างไรก็ตามฝ่ายบริหารของ CCS พิจารณาว่า CCS
ไม่ได้ปฏิบัติผิดสัญญาจึงไม่ต้องจ่ายชำระเงินจำนวนดังกล่าวให้กับ TT&T และในเดือนกุมภาพันธ์
2555 CCS ได้ยื่นคำคัดค้านคำเสนอข้อพิพาทของ TT&T
ต่อสถาบันอนุญาโตตุลาการเพื่อให้สถาบันอนุญาโตตุลาการยกคำเสนอข้อพิพาทของ TT&T ดังกล่าว
และเสนอข้อเรียกร้องแย้งต่อสถาบันอนุญาโตตุลาการเรียกร้องให้ TT&T
ชำระเงินเป็นจำนวนรวมประมาณ 528 ล้านบาท พร้อมดอกเบี้ยในอัตราร้อยละ 7.5 ต่อปี
นับแต่วันถัดจากวันที่เสนอคัดค้านคำเสนอข้อพิพาทจนกว่าจะชำระเสร็จสิ้น ต่อมาในเดือนกรกฎาคม
2555 TT&T ได้ยื่นคำแก้ข้อเรียกร้องแย้งของ CCS
ต่อสถาบันอนุญาโตตุลาการเพื่อให้สถาบันอนุญาโตตุลาการยกข้อเรียกร้องแย้งของ CCS ที่ให้ TT&T
ชำระเงินจำนวนรวม 528 ล้านบาท พร้อมดอกเบี้ยดังกล่าวข้างต้น
ในปัจจุบันอยู่ระหว่างกระบวนการพิจารณาของสถาบันอนุญาโตตุลาการ